作者:楊澤民
標題:風流子
內容:行樂平生志，方從事、未出已思歸。嘆歡宴會同，類多暌阻，冶遊蹤跡、還又參差。年華換，利名虛歲月，交友半雲泥。休憶舊遊，免成春瘦，莫懷新恨，恐惹秋悲。惟思行樂處，幾思為春困，醉枕羅衣。何事暗辜芳約，偷負佳期。念待月西廂，花陰淺淺，倚樓南陌，雲意垂垂。別後頓成消黯，伊又爭知。